|  |  |  |  |
| --- | --- | --- | --- |
|  | 2020-03-20 |  | Nr. S-929 |
|  |  |  |  |

Ministerijoms

Savivaldybėms

Nacionaliniam visuomenės sveikatos centrui prie Sveikatos apsaugos ministerijos

Valstybinei maisto ir veterinarijos tarnybai

Valstybės sienos apsaugos tarnybai prie Lietuvos Respublikos vidaus reikalų ministerijos

Policijos departamentui prie Lietuvos Respublikos vidaus reikalų ministerijos

Priešgaisrinės apsaugos ir gelbėjimo departamentui prie Vidaus reikalų ministerijos

**DĖL** **KARANTINO REŽIMO PRIEMONIŲ UŽTIKRINIMO**

Spręsdama valstybės lygio ekstremaliąją situaciją dėl COVID-19 ligos (koronaviruso infekcijos) plitimo grėsmės, Vyriausybė 2020-03-14 nutarimu Nr. 207 „Dėl karantino Lietuvos Respublikos teritorijoje paskelbimo“ visoje šalies teritorijoje paskelbė karantiną ir nustatė konkretų karantino režimą:

1. dėl judėjimo per sieną ir šalies viduje;
2. dėl viešojo ir privataus sektorių veiklos;
3. dėl švietimo įstaigų darbo organizavimo;
4. dėl sveikatos priežiūros įstaigų darbo organizavimo;
5. dėl socialines paslaugas teikiančių įstaigų darbo organizavimo.

Atsižvelgiant į tai, prašome pagal kompetenciją užtikrinti minėtų karantino taisyklių laikymosi kontrolę (pridedama). Karantino režimo ir (ar) susijusių civilinę saugą reglamentuojančių teisės aktų nesilaikymas yra pagrindas asmenims taikyti tam tikras Administracinių nusižengimų kodekso (toliau – Kodeksas) nuostatas, taip pat gali užtraukti ir baudžiamąją atsakomybę:

1. Kodekso 45 straipsnyje numatyta administracinė atsakomybė asmenims, pažeidusiems Žmonių užkrečiamųjų ligų profilaktikos ir kontrolės įstatymą, kuriuo remiantis paskelbtas karantino režimas bei nustatyti atitinkami ribojimai;
2. Kodekso 46 straipsnyje numatyta administracinė atsakomybė už savivaldybių tarybų sprendimų ar savivaldybių administracijų direktorių įsakymų dėl kovos su žmonių užkrečiamųjų ligų protrūkiais nevykdymą;
3. pagal Kodekso 526 straipsnį gali būti taikoma atsakomybė už Civilinės saugos įstatymo ir kitų civilinę saugą reglamentuojančių teisės aktų nevykdymą ar pažeidimą;
4. baudžiamąją atsakomybę už kovos su epidemijomis ar užkrečiamomis ligomis taisyklių pažeidimus pagal Baudžiamojo kodekso 277 straipsnį užtraukia karantino režimo pažeidimas, sukėlęs ar galėjęs sukelti rimtas pasekmes žmonių sveikatai.

Tikimės visų institucijų ir įstaigų atsakingo požiūrio ir konstruktyvaus bendradarbiavimo tarpusavyje, siekiant tinkamai suvaldyti valstybės lygio ekstremaliąją situaciją visoje šalyje dėl COVID-19 ligos (koronaviruso infekcijos) plitimo grėsmės ir visapusiškai užtikrinti karantino sąlygų laikymąsi.

PRIDEDAMA. Institucijos, atsakingos už karantino režimo laikymosi kontrolę, 5 lapai.

Pagarbiai

Vyriausybės kancleris Algirdas Stončaitis

|  |
| --- |
| Eglė Gasiūnaitė, tel. 8 706 63 766, el. p. egle.gasiunaite@lrv.lt |